Man in hof vir moord op Modimolle-vrouTrudie Grebe. Foto met vergunning van Die Pos. Die verdagte wat van die moord op Trudie Grebe (73) van Modimolle (Nylstroom) in Limpopo verdink word, het Woensdag in die plaaslike landdroshof op aanklag van moord verskyn. Kol. Moatshe Ngoepe, woordvoerder van die polisie, het gesê Mmakwena Morris Maripa (51) se aansoek om borgtog is geweier voordat die saak vir verdere ondersoek uitgestel is. Maripa sal op 3 Oktober weer in die hof verskyn. Hy bly tot dan in aanhouding. Maroela Media het vroeër berig Grebe is op 23 Augustus by haar huis in Modimolle vermoor waarna die polisie op die spoor van ’n man was wat voorheen by haar gewerk het. Ngoepe het vroeër gesê ŉ voorlopige ondersoek het daarop gedui dat dié man op die dag van Grebe se moord opgemerk is waar hy glo die oorledene se perseel verlaat het. Grebe het haar eie onderneming waar sy honde gebad en geskeer het tuis bedryf. ŉ Besoeker het op die dag van die moord op Grebe se liggaam langs haar huis afgekom. Grebe is vermoedelik met ŉ stomp voorwerp oor die kop geslaan en sy het ook verskeie steekwonde aan haar kop, nek en hande opgedoen. Maripa is Maandag by sy suster se huis in hegtenis geneem waar hy weggekruip het.